На основу члана 16. став 1. Закона о заштити узбуњивача („Службени гласник РС“, бр. 128/2014), Правилника о начину унутрашњег узбуњивања, начину одређивања овлашћеног лица код послодавца, као и другим питањима од значаја за унутрашње узбуњивање код послодавца који има више од десет запослених („Службени гласник РС“, бр.49/2015) и члана 37. став 1. тачка 2. Статута Дома културе „Књажевац“ у Књажевцу, Управни одбор дана 02.12.2015. године, доноси

**П Р А В И Л Н И К**

**О ПОСТУПКУ УНУТРАШЊЕГ УЗБУЊИВАЊА У ДОМУ КУЛТУРЕ „КЊАЖЕВАЦ“**

I. ОСНОВНЕ ОДРЕДБЕ

**Предмет**

**Члан 1.**

Овим правилником уређује се поступак унутрашњег узбуњивања у Дому културе „Књажевац“ у Књажевцу (у даљем тексту: Дом културе), као и друга питања од значаја за унутрашње узбуњивање у Дому културе.

**Значење појединих појмова**

**Члан 2.**

Поједини појмови употребљени у овом правилнику имају следеће значење:

1) унутрашње узбуњивање је откривање информације лицу овлашћеном за пријем информације о кршењу прописа, кршењу људских права, вршењу јавног овлашћења противно сврси због које је поверено, опасности по живот, јавно здравље, безбедност, животну средину, као и ради спречавања штете великих размера (у даљем тексту: информација);

2) лице овлашћено за пријем информације је запослени у у Дому културе који је одлуком директора одређен за лице овлашћено за пријем информације и вођење поступка у вези с унутрашњим узбуњивањем;

3) узбуњивач је лице које је у у Дому културе запослено на одређено или неодређено време, лице које у Дому културе обавља рад ван радног односа, волонтер, лице које врши функцију, као и лице које обавља било који други фактички рад за Дом културе, а које изврши унутрашње узбуњивање у вези са својим запослењем, односно радним ангажовањем, поступком запошљавања, коришћењем услуга државних и других органа, носилаца јавних овлашћења или јавних служби, пословном сарадњом;

4) штетна радња је свако чињење или нечињење којим се узбуњивачу или лицу које има право на заштиту као узбуњивач угрожава, повређује неко право, односно којим се та лица стављају у неповољнији положај у Дому културе због тога што су извршила унутрашње узбуњивање.

**Забрана спречавања узбуњивања и предузимања штетне радње**

**Члан 3.**

Забрањено је спречавање унутрашњег узбуњивања у Дому културе, као и предузимање штетне радње због извршеног унутрашњег узбуњивања у Дому културе.

**Забрана злоупотребе узбуњивања**

**Члан 4.**

Запослени у Дому културе не сме лицу овлашћеном за пријем информације доставити информацију за коју зна да није истинита, нити поред захтева за поступање у вези са информацијом сме тражити противправну имовинску корист.

Запослени из става 1. овог члана не уживају заштиту предвиђену законом којим се уређује заштита узбуњивача (у даљем тексту: Закон) и овим правилником.

**Одговорност запослених**

**Члан 5.**

Ако спречи унутрашње узбуњивање или предузме штетну радњу из члана 3. овог правилника или ако злоупотреби узбуњивање у смислу члана 4. овог правилника, запосленом у Дому културе може се отказати уговор о раду због непоштовања радне дисциплине, у поступку утврђеном Законом о раду и општим актом којим се уређују радни односи у Дому културе.

II. ПОСТУПАК УНУТРАШЊЕГ УЗБУЊИВАЊА

**Покретање поступка**

**Члан 6.**

Поступак унутрашњег узбуњивања у Дому културе се покреће достављањем информације лицу овлашћеном за пријем информације.

Ако се информација односи на лице овлашћено за пријем информације, информација се доставља директору, на начин предвиђен у члану 7. став 2. овог правилника.

**Достављање и пријем информације**

**Члан 7.**

Достављање информације лицу овлашћеном за пријем информације може се вршити писмено или усмено.

Писмено достављање информације може се извршити непосредном предајом писмена о информацији, обичном или препорученом пошиљком, као и електронском поштом, у складу са законом.

Усмено достављање информације врши се лицу овлашћеном за пријем информације усмено на записник.

**Члан 8.**

Ако се достављање информације врши непосредном предајом писмена или усмено, лице овлашћено за пријем информације саставља потврду о пријему информације, и то истовремено са пријемом писмена, односно узимањем усмене изјаве од узбуњивача.

Ако се достављање писмена о информацији врши обичном или препорученом пошиљком, односно електронском поштом, у потврди о пријему информације, код препоручене пошиљке се као датум пријема наводи датум предаје пошиљке пошти, а код обичне пошиљке датум пријема пошиљке у Дому културе.

Ако је поднесак упућен електронском поштом, као време пријема информације сматра се време које је назначено у потврди о пријему електронске поште, у складу са законом.

Потврда о пријему информације садржи: кратак опис чињеничног стања о информацији, време, место и начин достављања информације, број и опис прилога поднетих уз информацију, податке о томе да ли узбуњивач жели да подаци о његовом идентитету не буду откривени, податке о Дому културе, печат Дома културе, ако информација није достављена електронским путем и потпис лица овлашћеног за пријем информације.

Потврда о пријему информације из става 1. овог члана може садржати и потпис узбуњивача и податке о узбуњивачу, уколико он то жели.

**Члан 9.**

Обичне и препоручене пошиљке на којима је означено да се упућују лицу овлашћеном за пријем информације, као и оне на чијем је омоту видљиво да се ради о информацији у вези са унутрашњим узбуњивањем може да отвори само лице овлашћено за пријем информације.

**Члан 10.**

Лице овлашћено за пријем информације дужно је да приликом пријема информације обавести узбуњивача да његов идентитет може бити откривен надлежном органу, ако без откривања идентитета узбуњивача не би било могуће поступање тог органа, као и да га обавести о мерама заштите учесника у кривичном поступку.

Ако је у току поступка неопходно да се открије идентитет узбуњивача, лице овлашћено за пријем информације дужно је да о томе, пре откривања идентитета, обавести узбуњивача.

Након пријема информације, лице овлашћено за пријем информације дужно је да штити податке о личности узбуњивача, односно податке на основу којих се може открити идентитет узбуњивача, осим ако се узбуњивач не сагласи са откривањем тих података, у складу са законом који уређује заштиту података о личности.

Свако лице које сазна податке из става 1. овог члана, дужно је да штити те податке.

Подаци из става 3. овог члана не смеју се саопштити лицу на које се указује у информацији, ако посебним законом није другачије прописано.

**Члан 11.**

Ако су у информацији садржани тајни подаци, лице овлашћено за пријем информације, узбуњивач и друга лица су дужни да се придржавају општих и посебних мера заштите тајних података прописаних законом који уређује тајност података и општим актом којим се уређује тајност података у Дому културе.

**Поступање по информацији**

**Члан 12.**

Лице овлашћено за пријем информације је дужно да поступи по информацији без одлагања, а најкасније у року од 15 дана од дана од дана пријема информације.

Лице овлашћено за пријем информације је дужно да поступи и по анонимном обавештењу у вези с информацијом, односно по информацији која не садржи потпис узбуњивача и податке о узбуњивачу.

**Члан 13.**

Лице овлашћено за пријем информације је дужно да предузме потребне радње ради утврђивања чињеница и испитивања тачности навода из информације.

Лице овлашћено за пријем информације има право приступа подацима, документима и информацијама који су му потребни за утврђивање чињеница и испитивања тачности навода из информације, као и право непосредног увида у те податке и документе.

Лице овлашћено за пријем информације може узимати изјаве од руководилаца, запослених и других лица ради прибављања података потребних за утврђивање чињеница и испитивања тачности навода из информације, о чему сачињавања записник који се, у року од три радна дана од дана узимања изјаве, доставља руководиоцу, запосленом или другом лицу од којег је узета изјава.

На записник из става 3. овог члана, руководилац, запослени или друго лице од којег је узета изјава, може лицу овлашћеном за пријем информације уложити приговор у року од три радна дана од дана достављања записника.

У случају из члана 12. става 2. овог правилника, лице овлашћено за пријем информације не сме у поступку предузимати било какве радње или примењивати мере које могу довести до откривања идентитета узбуњивача.

**Члан 14.**

Лице овлашћено за пријем информације је дужно да узбуњивачу, на његов захтев, пружи обавештења о току и радњама предузетим у поступку, као и да му омогући да изврши увид у списе предмета и да присуствује радњама у поступку.

**Члан 15.**

О предузетим радњама у поступку лице овлашћено за пријем информације, у року од 15 дана од дана окончања тог поступка, сачињава извештај који садржи и предлог мера које би требало предузети ради отклањања уочених неправилности, обустављања штетне радње и отклањања последица штетне радње насталих у вези са унутрашњим узбуњивањем.

Извештај о предузетим радњама најмање садржи:

1) време, место и начин пријема информације;

2) кратак опис чињеница и навода из информације;

3) опис радњи које су предузете у поступку ради утврђивања чињеница и испитивања тачности навода из информације;

4) податке о томе која су лица обавештена о радњама предузетим у поступку, уз навођење датума и начина њиховог обавештавања;

5) податке о утврђеном чињеничном стању, неправилностима и штетним радњама, као и последицама штетних радњи;

6) предлог мера које би требало предузети ради отклањања уочених неправилности, обустављања штетне радње и последица те радње;

7) потпис лица овлашћеног за пријем информације.

**Члан 16.**

Извештај из члана 15. овог правилника лице овлашћено за пријем информације доставља директору и узбуњивачу.

Узбуњивач се може изјаснити на извештај у року од десет радних дана од дана пријема извештаја.

О примени мера из извештаја из става 1. овог члана одлучује директор.

III. ПРАВО НА ЗАШТИТУ УЗБУЊИВАЧА

**Услови остваривања права на заштиту**

**Члан 17.**

Узбуњивач има право на заштиту, у складу са Законом и овим правилником, ако:

1) изврши унутрашње, спољашње и узбуњивање јавности на начин прописан законом;

2) открије информацију у року од једне године од дана сазнања за извршену радњу због које врши узбуњивање, а најкасније у року од десет година од дана извршења те радње;

3) би у тренутку узбуњивања, на основу расположивих података, у истинитост информације, поверовало лице са просечним знањем и искуством као и узбуњивач.

**Лица која остварују право на заштиту као узбуњивач**

**Члан 18.**

Право на заштиту као узбуњивач, у складу са Законом и овим правилником, има лице које:

– је повезано са узбуњивачем, ако учини вероватним да је према њему предузета штетна радња због повезаности са узбуњивачем,

– које учини вероватним да је према њему предузета штетна радња, ако је лице које је предузело штетну радњу, погрешно сматрало да је то лице узбуњивач, односно повезано лице,

– је у вршењу службене дужности доставило информацију, ако учини вероватним да је према њему предузета штетна радња због достављања информације,

– тражи податке у вези са информацијом ако учини вероватним да је према њему предузета штетна радња због тражења тих података.

**Забрана стављања узбуњивача у неповољнији положај**

**Члан 19.**

Узбуњивач не може бити изложен, директно или индиректно, било каквој штетној радњи предузетој од стране руководилаца, осталих запослених у Дому културе или било којег другог лица због извршеног унутрашњег узбуњивања, нити због тога може бити стављен у неповољнији положај у Дому културе, а нарочито ако се неповољнији положај односи на:

1) запошљавање;

2) стицање својства приправника или волонтера;

3) рад ван радног односа;

4) образовање, стручно оспособљавање или усавршавање;

5) напредовање на послу, оцењивање, стицање или губитак звања;

6) примена мера и кажњавање у вези с повредом радне дисциплине;

7) услове рада;

8) престанак радног односа;

9) зараду и друге накнаде из радног односа;

10) исплату награде и отпремнине;

11) распоређивање или премештај на друго радно место;

12) непредузимање мера ради заштите због узнемиравања од стране других лица;

13) упућивање на обавезне здравствене прегледе или упућивање на прегледе ради оцене радне способности.

**Накнада штете**

**Члан 20.**

У случају наношења штете због узбуњивања, узбуњивач има право на накнаду штете, у складу са законом којим се уређују облигациони односи.

**Судска заштита**

**Члан 21.**

Узбуњивач према коме је предузета штетна радња у вези са узбуњивањем има право на судску заштиту, у складу са Законом.

Судска заштита се остварује подношењем тужбе за заштиту у вези са узбуњивањем надлежном суду, у року од шест месеци од дана сазнања за предузету штетну радњу, односно три године од дана када је штетна радња предузета.

**Обавештавање о правима из Закона**

**Члан 22.**

Дом културе дужан је да достави писмено обавештење о правима из Закона свим запосленима на одређено и неодређено време, лицима која у Дому културе обављају рад ван радног односа, волонтерима, лицима која вршe функцију, као и лицима која обављају било који други фактички рад за Дом културе.

**Завршна одредба**

**Члан 23.**

Овај правилник ступа на снагу осмог дана од дана објављивања на огласној табли Дома културе, а може се објавити и на интернет страници.

|  |  |
| --- | --- |
|  |  |

 ПРЕДСЕДНИК УПРАВНОГ ОДБОРА

 Драгана Љубисављевић